Il-Ġimgħa Mqaddsa hi mimlija simboliżmi u tifsiriet. . . anke fl-ikel. F’dawn il-ġranet, bosta komunitajiet Kattoliċi jagħmlu ‘l-Ikla tal-Għid’, magħrufa wkoll bħala l-‘passover meal’. L-Ikla tal-Għid jew il-pass over meal għandha żewġ tifsiriet kif spjega Nicholas Portelli mill-Komunita’ Cenacolo. Jgħid li l-ikla tal-passover kienet saret l-ewwel darba mil-Lhud meta kienu se joħorġu mill-Eġittu u fiha żewġ sinifikati importanti ħafna. L-ewwel meta l-anġlu tal-mewt qatel lill-Eġizzjani pero lil Lhud le, wara li kienu raxxew id-demm fuq il-bibien tad-djar tagħhom, kif ukoll il-ħruġ mill-Eġittu meta qassmu il-Baħar l-Aħmar għad-desert tas-Sinai. Għall-Kattolici, fiċ-ċentru ta’ din ic-celebrazzjoni hemm il-figura ta’ Kristu. Il-Lhud jiċċelebraw din l-ikla b’tifkira tal-Eżodu. Ix-xemgħat fl-ikla huma simbolu tal-preżenza ta’ Alla. L-ikel ukoll fih bosta simboliżmi fosthom l-ħobż bla ħmira u l-ħaruf. Nicholas Portelli spjega li l-ħmira kienet simbolu tad-dnub u l-ħobż bla ħmira jissimboliżża t-tneħħija tad-dnub filwaqt li l-ħaruf huwa simboliku hafna tal-ħaruf li ġie maqtul biex id-demm tiegħu jiġi mraxxax mal-bibien tal-Lhud biex il-mewt ma tiġiex fuqhom kif ukoll. Il-ħaruf li illum huwa Kristu li permezz tiegħu l-bniedem jeħles mid-dnub. Fost l-ikel insibu wkoll l-ħxejjex qarsa li jfakkru fil-ħażen u dnub, kif wkoll taħlita bit-tuffieħ magħrufa bħala Charoshet li tfakkar li Alla huwa dejjem preżenti anke’ fl-aktar mumenti diffiċli. Il-bajd iebes jirrappreżenta ħajja ġdida, filwaqt li l-inbid għandu jferraħ il-qalb u jfakkar fil-ferħ u s-salvazzjoni.